  Майя Бывальцева 17-тӥ тулыспалэ Ижкарын Калыкъёслэн эшъяськон юртазы Кыккылолыкъя «Билингва» удмурт центр но «Удмурт кенеш» огазеяськон «Билингва: луонлыкъёсты огазеяськом» семинар радъяло. Со сярысь ивортэ «Билингва» центр. Котьку сямен, ужрадэ ӧтё удмурт кылын вераськись анай-атайёсты но вераськись нылпиосты, озьы ик вань мылкыд карисьёсты, кин семьяяз анай кылэз утён сярысь сюлмаське. Ӵектослэн кивалтӥсез Татьяна Волкова верамъя, вуоно пумиськонлэн валтӥсь ужпумез — анай-атайёслы нылпиоссэс кык кыллы дышетыны юрттэт но валэктон сётон. Тодматом пӧртэм ресурсъёсын: телерадиопрограммосын, йӧскалык огазеяськонъёслэн тодон-валанъёсынызы, печатласькись ужъёсын, нылпиослы берло дыре поттэм шудонъёсын, книгаосын, кылдытэм мультфильмъёсын, кырӟанъёсын Татьяна Волкова, ӵектослэн кивалтӥсезДышетон амалъёс чотын Андроид ватсэтъёсын но кыккылолыкъя «Билингва» удмурт центрлэн сайтэныз тодматскон радъямын луоз.  Семинар ортчон вакытэ нылпиос понна (2-9 арес) тодон-валан сётонъя шудонъёс чакламын. Котькуд анай-атай психологен, логопедэн, кыккылолыкъя ӧнерчиен нимаз кенешыса визь-кенеш басьтыны быгатоз. Кенешон 11 часын кутскоз, пыриськисьёсты пусъён — 10 час 30 минутэ. Ватсалом, семинар «Удмурт Кенеш» огазеяськонлэн «Билингва. О практиках формирования двуязычия в современной городской среде» ӵектосэз улсын Азьмуртлэн грантъёсъя фондэз но Удмуртиысь йӧскалык политикая министерство юрттэм улсын радъяське. Тодэ вайытом, ӵектослэн кылемаз семинараз удмурт, армян, азербайджан, бигер но немец семьяос анай кылзэс утён сярысь вераськизы. Югдур ваньмылэн одӥг кадь ӧвӧл ке но, люкаськемъёс одӥг йылпумъян лэсьтӥзы: кинлэн потэ анай кылзэ дышетэмез, со луонлыкъёс шедьтоз. Тегъёс: Мерлык Дышетон Ижкар нылпиос Удмуртия семья удмурткыл  